《襄校东阳县试卷事竣柬梓材》
清代·许传霈

东白巍峨毓秀奇，搜岩采干系吾思。方欣文字随缘结，适届珊吾撒网期。

首夏风光荣草木，残春烟景艳台池。筵烧椽烛纱窗静，梦醒藤床角枕移。

问字非关扬子宅，瞻型恰傍向公祠。红莲朵朵廓开缓，白战家家铁不持。

院锁无哗清雀角，笔排有阵落乌丝。惊人未得长城句，快我先闻幼妇词。

乱似暮鸦当户噪，情同归燕隔帘窥。为分燕石心常苦，恐溷鱼珠手屡披。

冰雪为怀量玉尺，文章佐酒酌琼卮。芭蕉绿荫粗能赋，泉石清音可与诗。

思坂谁堪展骥足，解经绝少说羊皮。书多破体区淮别，句碍冘长去蔓滋。

既获品题佳士许，更教得失寸心知。标来新义差明眼，思入匪夷亦解颐。

十倍邻封才济济，兼旬分校日迟迟。鸡群不数尝千蹠，鹤立偏教失一夔。

漫道晷檐争小试，还占台阁是初基。儒臣云集欣留葛，孝子风徽赖有斯。

石叱洞天仙得路，金携昏夜我谁欺。幸资璞玉他山错，岂乏明珠沧海遗。

沆瀣从知关夙契，苦辛敢自负初时。功名鹊起前程远，八华遗芳在得师。

作者简介：余生而鲁钝，雅不善诗。岁辛巳，由湖返杭，尤绝意不吟咏，复何稿之可存乎。偶理丛残，有不忍遽弃者，念少壮遭际多艰，赖母教辛勤，良朋切磋，得不汨没天性，言情纪事，时见乎词，则又不可以不存。爰按年录之，起咸丰癸丑，终光绪辛巳，得八卷，计古今体若干首。初有无可斋、倦游轩、七二铃馆、春晖室诸编目，兹分注各年下以存旧名。